## Pravilnik o mjerama za sprječavanje unošenja i širenja borove nematode Bursaphelenchus xylophilus (Steiner et Buhrer) Nickle et al.

### NN 108/2010 (15.9.2010.), Pravilnik o mjerama za sprječavanje unošenja i širenja borove nematode Bursaphelenchus xylophilus (Steiner et Buhrer) Nickle et al.

MINISTARSTVO POLJOPRIVREDE, RIBARSTVA I RURALNOG RAZVOJA

2878

Na temelju članka 11. stavka 5., članka 14. stavka 4. i članka 50. Zakona o biljnom zdravstvu (»Narodne novine«, br. 75/05), ministar poljoprivrede, ribarstva i ruralnog razvoja donosi

PRAVILNIK

O MJERAMA ZA SPRJEČAVANJE UNOŠENJA I ŠIRENJA BOROVE NEMATODE BURSAPHELENCHUS XYLOPHILUS (STEINER ET BUHRER) NICKLE ET AL.[[1]](#footnote-29081-1)

I. OPĆE ODREDBE

Sadržaj Pravilnika

Članak 1.

Ovim se Pravilnikom propisuju mjere za sprječavanje unošenja i širenja borove nematode Bursaphelenchus xylophilus (Steiner et Buhrer) Nickle et al. (u daljnjem tekstu: borova nematoda), vrste osjetljivog bilja, drva i kore, posebni fitosanitarni zahtjevi za unošenje i premještanje osjetljivog bilja, drva i kore, provođenje posebnog nadzora i izvješćivanje o prisutnosti borove nematode.

Značenje izraza

Članak 2.

Izrazi koji se upotrebljavaju u ovom Pravilniku imaju sljedeće značenje:

1. Borova nematoda je štetni organizam Bursaphelenchus xylophilus (Steiner et Buhrer) Nickle et al.;

2. Osjetljivo drvo i kora jesu drvo i izolirana kora četinjača (Coniferales), isključujući rod Thuja L.;

3. Osjetljivo bilje je bilje, isključujući plodove i sjeme, rodova: Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. i Tsuga Carr.

II. POSEBNI FITOSANITARNI ZAHTJEVI KOJI MORAJU BITI ISPUNJENI PRI UNOŠENJU I PREMJEŠTANJU

Unošenje

Članak 3.

Radi sprječavanja unošenja borove nematode u Republiku Hrvatsku, pošiljke osjetljivog bilja, te iznimno od odredbi Pravilnika o mjerama za sprječavanje unošenja i širenja organizama štetnih za bilje, biljne proizvode i druge nadzirane predmete i mjerama suzbijanja tih organizama[[2]](#footnote-29081-2) (»Narodne novine« br. 74/06 i 84/10), i pošiljke osjetljivog drva, kore i bilja, podrijetlom iz Portugala, i kad je to potrebno, iz Španjolske, podliježu fitosanitarnom pregledu pri unošenju u Republiku Hrvatsku, uz ispunjavanje sljedećih uvjeta:

1. Osjetljivo bilje mora pratiti fitosanitarni certifikat u skladu sa Zakonom o biljnom zdravstvu[[3]](#footnote-29081-3) (u daljnjem tekstu: Zakon) i Pravilnikom iz ovoga stavka, kojim se potvrđuje:

– da je obavljen službeni pregled bilja kojim je utvrđeno da nema znakova ili simptoma zaraze borovom nematodom, i

– da nisu primijećeni simptomi zaraze borovom nematodom na mjestu proizvodnje ili u njegovoj neposrednoj blizini od početka posljednjeg potpunog vegetacijskog ciklusa.

2. Osjetljivo drvo i izolirana kora, isključujući drvo u obliku:

– iverja, čestica, drvnog otpada ili ostataka, proizvedenih u cijelosti ili dijelom od tih četinjača,

– sanduka za pakiranje, kutija, gajbi, bubnjeva za kablove i slične ambalaže,

– paleta, okvira za palete, sandučastih paleta i drugih utovarnih ploča,

– potpornog drva, graničnika i nosača koji se upotrebljavaju za učvršćivanje i podupiranje tereta,

ali uključujući ono koje nije zadržalo svoju prirodnu oblu površinu, mora pratiti fitosanitarni certifikat u skladu s propisima iz točke 1. ovoga stavka, nakon što su drvo ili izolirana kora na odgovarajući način toplinski tretirani, pri čemu je u sredini drva postignuta temperatura od najmanje 56 °C u trajanju od 30 minuta kako bi se uništila živa borova nematoda.

3. osjetljivo drvo u obliku iverja, čestica, drvnih otpadaka ili ostataka, dobivenih u cijelosti ili dijelom od tih četinjača mora pratiti fitosanitarni certifikat koji se izdaje nakon izvršene fumigacije kojom je uništena živa borova nematoda;

4. osjetljivo drvo u obliku potpornog drva, graničnika i nosača, uključujući i drvo koje nije zadržalo svoju prirodnu oblu površinu kao i ono u obliku sanduka za pakiranje, kutija, isključujući kutije koje su u cijelosti izrađene od drva debljine 6 mm i manje, gajbi, bubnjeva za kablove i slične ambalaže, paleta, sandučastih paleta, i drugih utovarnih ploča, okvira za palete, neovisno o tome upotrebljavaju li se ili ne pri prijevozu bilo koje vrste tereta, mora biti podvrgnuto jednom od odobrenih postupaka tretiranja navedenih u Prilogu I. Međunarodne norme za fitosanitarne mjere br. 15. (FAO) – »Smjernice za reguliranje drvenog materijala za pakiranje u međunarodnom prometu«, i biti označeno oznakom koja je određena Prilogom II. te norme.

Posebni nadzor i izvješćivanje

Članak 4.

(1) Radi dokazivanja postoji li zaraza borovom nematodom na teritoriju Republike Hrvatske, provodi se posebni nadzor osjetljivog drva, kore i bilja u skladu s godišnjim programom donesenim na temelju Zakona.

(2) Nadležna uprava izvješćuje druge države članice Europske unije i Europsku komisiju o rezultatima posebnog nadzora iz stavka 1. ovoga članka svake godine do 15. prosinca.

Demarkirano područje

Članak 5.

(1) U slučaju sumnje na zarazu borovom nematodom, fitosanitarni ili šumarski inspektor (u daljnjem tekstu: nadležni inspektor) uzima uzorak i šalje ga na laboratorijsko testiranje u Hrvatski centar za poljoprivredu hranu i selo – Zavod za zaštitu bilja.

(2) Kad se laboratorijskim testiranjem iz stavka 1. ovoga članka potvrdi zaraza borovom nematodom, ministar poljoprivrede, ribarstva i ruralnog razvoja, uzimajući u obzir rezultate posebnog nadzora iz članka 4. stavka 1. ovoga Pravilnika, određuje područja za koja je poznato da se u njima ne pojavljuje borova nematoda i demarkirana područja koja se sastoje od:

– zaraženog područja za koje je poznato da se u njemu pojavljuje borova nematoda, i

– sigurnosnog područja od najmanje 20 km širine oko zaraženog područja.

Premještanje iz demarkiranih područja

Članak 6.

(1) Pri premještanju osjetljivog bilja, drva i kore iz demarkiranih područja propisanih člankom 5. stavkom 2. ovoga Pravilnika u područja koja nisu demarkirana, kao i pri njihovom izvozu u treće zemlje, moraju biti ispunjeni zahtjevi iz Priloga, koji je tiskan uz ovaj Pravilnik i njegov je sastavni dio.

(2) Prije premještanja osjetljivog drva, kore i bilja iz demarkiranih područja u ona koja nisu demarkirana nadležni će inspektor obaviti službene preglede radi provjere jesu li ispunjeni uvjeti iz točke 1. Priloga ovoga Pravilnika kako se premještanjem iz demarkiranih područja ne bi prenijela živa borova nematoda. Službeni pregledi moraju se obavljati na mjestima iz kojih osjetljivo drvo, kora i bilje napuštaju demarkirano područje. O rezultatima službenih pregleda nadležni inspektor izvješćuje nadležnu upravu u pisanom obliku jednom tjedno.

(3) O rezultatima službenih pregleda iz stavka 2. ovoga članka nadležna uprava izvješćuje Europsku komisiju i druge članice Europske unije.

Premještanje osjetljivog drva, kore i bilja podrijetlom iz Portugala

Članak 7.

(1) Nadležni inspektor obavlja službene preglede osjetljivog drva, kore i bilja podrijetlom iz Portugala koji se premještaju unutar teritorija Republike Hrvatske. Ovi pregledi uključuju provjeru isprava, provjeru jesu li stavljene oznake u skladu s odredbama propisanim ovim Pravilnikom, provjeru identiteta i, kad je to potrebno, provjeru zdravstvenog stanja koja može uključiti i testiranje na prisutnost borove nematode.

(2) Učestalost obavljanja službenih pregleda iz stavka 1. ovoga članka ovisi o riziku koji postoji obzirom na unošenje različitih vrsta osjetljivog drva, kore i bilja i o tome koliko je stranka odgovorna za izvoz osjetljivog drva, kore i bilja udovoljavala zahtjevima propisanim ovim Pravilnikom u prethodnom poslovanju.

(3) Kad se službenim pregledom iz stavka 2. ovoga članka utvrdi da nisu ispunjeni zahtjevi iz stavka 1. i 2. ovoga članka, nadležni će inspektor narediti mjere iz članka 23. Zakona.

(4) Europska komisija će sastaviti popis područja za koja je poznato da se u njima ne pojavljuje borova nematoda i dostaviti ga Stalnom odboru za biljno zdravstvo i državama članicama. Sva područja u Portugalu koja neće biti na tom popisu smatrat će se demarkiranim područjima.

Premještanje unutar demarkiranih područja

Članak 8.

Pri premještanju pošiljaka osjetljivog bilja, drva i kore unutar demarkiranih područja moraju biti ispunjeni zahtjevi iz točke 2. Priloga ovoga Pravilnika.

III. PRIJELAZNE I ZAVRŠNE ODREDBE

Propis koji prestaje važiti

Članak 9.

Danom stupanja na snagu ovoga Pravilnika prestaje važiti Pravilnik o mjerama za sprječavanje unošenja i širenja borove nematode Bursaphelenchus xylophilus (Steiner et Buhrer) Nickle et al. (»Narodne novine«, br. 80/08).

Stupanje na snagu

Članak 10.

(1) Ovaj Pravilnik stupa na snagu osmog dana od dana objave u »Narodnim novinama«.

(2) Iznimno od stavka 1. ovoga članka, odredbe članka 4. stavka 2., članka 6. stavka 3., i članka 7., i odredbe koje se odnose na popis ovlaštenih prerađivačkih pogona koji sastavlja Europska komisija iz točke 1. b) stavka 4. te na prerađivačke pogone prijavljene Europskoj komisiji iz točke 2. b) ii) Priloga ovoga Pravilnika stupaju na snagu danom pristupa Republike Hrvatske Europskoj uniji.

(3) Danom pristupa Republike Hrvatske Europskoj uniji, za pošiljke osjetljivog bilja, drva i kore podrijetlom iz Portugala prestaju važiti odredbe članka 3. ovoga Pravilnika.

Klasa: 011-02/10-01/14
Urbroj: 525-02-2-0023/10-6
Zagreb, 16. kolovoza 2010.

Ministar
poljoprivrede, ribarstva
i ruralnog razvoja
Petar Čobanković, v. r.

PRILOG

Zahtjevi iz članka 6. ovoga Pravilnika koji moraju biti ispunjeni pri premještanju osjetljivog drva, kore i bilja iz demarkiranog područja

1. Ne dovodeći u pitanje odredbe iz točke 2. ovoga Priloga, pri premještanjima iz demarkiranih područja u ona koja nisu demarkirana te pri izvozu u treće zemlje, kao i pri premještanjima iz dijelova demarkiranih područja za koja je poznato da se pojavljuje borova nematoda u dijelove demarkiranih područja koji su određeni kao sigurnosna područja moraju biti ispunjeni sljedeći zahtjevi:

a) osjetljivo bilje mora pratiti biljna putovnica u skladu s Pravilnikom o fitosanitarnom upisniku i biljnim putovnicama[[4]](#footnote-29081-4) (»Narodne novine«, br. 54/07) koja se izdaje:

– nakon obavljenog službenog pregleda bilja kojim je utvrđeno da nema znakova ili simptoma zaraze borovom nematodom, i

– ako nisu primijećeni simptomi zaraze borovom nematodom na mjestu proizvodnje ili u njegovoj neposrednoj blizini od početka posljednjeg potpunog vegetacijskog ciklusa.

b) osjetljivo drvo i izolirana kora, isključujući drvo u obliku:

– iverja, čestica, drvnog otpada ili ostataka, proizvedenih u cijelosti ili dijelom od ovih četinjača,

– sanduka za pakiranje, kutija, gajbi, bubnjeva za kablove i slične ambalaže,

– paleta, okvira za palete, sandučastih paleta i drugih utovarnih ploča,

– potpornog drva, graničnika i nosača koji se upotrebljavaju za učvršćivanje i podupiranje tereta,

ali uključujući ono koje nije zadržalo svoju prirodnu oblu površinu, nije dopušteno iznositi iz demarkiranih područja; nadležna inspekcija može iznimno od ove zabrane dopustiti premještanje drva ili izolirane kore koje prati biljna putovnica iz podstavka a) ove točke, a koja se izdaje nakon što su drvo ili izolirana kora na odgovarajući način toplinski tretirani, pri čemu je u sredini drva postignuta temperatura od najmanje 56 °C u trajanju od 30 minuta kako bi se uništila živa borova nematoda;

c) osjetljivo drvo u obliku iverja, čestica, drvnih otpadaka ili ostataka dobivenih u cijelosti ili dijelom od ovih četinjača nije dopušteno iznositi iz demarkiranih područja; nadležna inspekcija može iznimno od ove zabrane dopustiti premještanje tog drva koje prati biljna putovnica iz podstavka a) ove točke, a koja se izdaje nakon izvršene fumigacije kako bi se uništila živa borova nematoda;

d) osjetljivo drvo u obliku potpornog drva, graničnika i nosača, uključujući i drvo koje nije zadržalo svoju prirodnu oblu površinu kao i ono u obliku sanduka za pakiranje, kutija, isključujući kutije koje su u cijelosti izrađene od drva debljine 6 mm i manje, gajbi, bubnjeva za kablove i slične ambalaže, paleta, sandučastih paleta, i drugih utovarnih ploča, okvira za palete, neovisno o tome upotrebljavaju li se ili ne pri prijevozu bilo koje vrste tereta, nije dopušteno iznositi iz demarkiranih područja; nadležna inspekcija može iznimno od ove zabrane dopustiti premještanje tog drva ako je ono bilo podvrgnuto jednom od odobrenih postupaka tretiranja navedenih u Prilogu I. Međunarodne norme za fitosanitarne mjere br. 15. (FAO) – »Smjernice za reguliranje drvenog materijala za pakiranje u međunarodnom prometu« i označeno u skladu s Prilogom II. te norme. Nadležna uprava daje ovlaštenje prerađivačkim pogonima za primjenu postupaka tretiranja iz podstavka b), c) i d) ove točke, i za izdavanje biljnih putovnica iz podstavka a) za osjetljivo drvo iz podstavka b) i c) ove točke, ili za označavanje u skladu s Međunarodnom normom za fitosanitarne mjere br. 15. (FAO) – »Smjernice za reguliranje drvenog materijala za pakiranje u međunarodnom prometu« osjetljivog drva iz podstavka d) ove točke. Nadležna stručna institucija redovito obavlja preglede prerađivačkih pogona radi provjere djelotvornosti primijenjenih postupaka tretiranja kao i sljedivost drva.

Nadležna uprava može odobriti proizvođačima stavljanje oznaka u skladu s Prilogom II. Međunarodne norme za fitosanitarne mjere br. 15. (FAO), na kutije za vino koje proizvode od drva koje je tretirao jedan od ovlaštenih prerađivačkih pogona u skladu s tom normom i kojeg prati biljna putovnica iz podstavka a) ove točke. Nadležna stručna institucija redovito obavlja preglede ovlaštenih proizvođača kutija za vino kako bi se osiguralo da je samo tretirano drvo koje prati biljna putovnica iz podstavka a) ove točke iskorišteno za proizvodnju kutija za vino i da se može sljedivošću ući u trag ovlaštenom prerađivačkom pogonu.

Europska komisija će sastaviti popis prerađivačkih pogona koja su ovlastila nadležna službena tijela i dostaviti ga Stalnom odboru za biljno zdravstvo i državama članicama Europske unije. Popis će se ažurirati u skladu s rezultatima službenih pregleda kojima se provjerava djelotvornost primijenjenih postupaka tretiranja kao i sljedivost drva u skladu s izvješćivanjem o nalazima.

Biljnu putovnicu iz podstavka a) ove točke kao i oznaku u skladu s Međunarodnom normom za fitosanitarne mjere br. 15. (FAO) ovlašteni prerađivački pogoni moraju staviti na svaku jedinicu osjetljivog drva, kore i bilja koje se premješta.

2. Zahtjevi koji moraju biti ispunjeni pri premještanju osjetljivog drva, kore i bilja unutar demarkiranih područja jesu sljedeći:

a) S osjetljivim biljem postupa se na sljedeći način:

i) osjetljivo bilje uzgojeno na mjestima proizvodnje na kojima nisu primijećeni simptomi zaraze borovom nematodom, kao i u njihovoj neposrednoj blizini, od početka posljednjeg potpunog vegetacijskog ciklusa, i na kojem službenim pregledima nisu utvrđeni znakovi i simptomi zaraze borovom nematodom, mora pratiti biljna putovnica kad se premješta iz mjesta proizvodnje;

ii) osjetljivo bilje uzgojeno na mjestima proizvodnje na kojima su primijećeni simptomi zaraze borovom nematodom, ili u njihovoj neposrednoj blizini, od početka posljednjeg potpunog vegetacijskog ciklusa, ili na kojem je potvrđena zaraza borovom nematodom, nije dopušteno premještati iz mjesta proizvodnje i uništava se spaljivanjem;

iii) osjetljivo bilje uzgojeno na mjestima kao što su šume, javni ili privatni vrtovi bilo da je na njemu potvrđena zaraza borovom nematodom ili pokazuje simptome slabe vitalnosti ili se nalazi na područjima na kojima se provodi iskorjenjivanje, bit će:

– ako se zaraza utvrdi u razdoblju od 1. studenog do 1. travnja – posječeno u tom razdoblju, ili

– ako se zaraza utvrdi u razdoblju 2. travnja do 31. listopada – posječeno odmah, i

– testirano na prisutnost borove nematode u svim slučajevima kad se ovo bilje nalazi u dijelu demarkiranog područja određenom kao sigurnosno područje u skladu s odredbama članka 5. stavka 2. podstavka 2. Ako se laboratorijskim testiranjem potvrdi zaraza borovom nematodom, uništava se zaraženo bilje, uključujući i sve osjetljivo bilje koje se nalazi u polumjeru od najmanje 50 m oko zaraženog bilja, a u svakom slučaju unutar polumjera kojim je obuhvaćeno najmanje 10 osjetljivih biljaka (žarište zaraze). Sve osjetljivo bilje koje se nalazi unutar polumjera od najmanje 50 metara oko žarišta zaraze službeno se pregledava svaka dva mjeseca u razdoblju od najmanje godine dana nakon što je zaraženo bilje uklonjeno (zaštitni pojas). Ako se u tom razdoblju potvrdi u blizini još jedna zaraza borovom nematodom, demarkirano područje mijenja se u skladu s odredbama članka 5. stavka 2.

b) U razdoblju od 1. studenog do 1. travnja osjetljivo drvo u obliku oblog ili piljenog drva, s korom ili bez nje, uključujući i ono koje nije zadržalo svoju prirodnu oblu površinu:

i) dobiveno od stabala za koja je potvrđena zaraza borovom nematodom, ili koja se nalaze na područjima u kojima se provodi iskorjenjivanje, ili koja pokazuju znakove slabe vitalnosti, mora biti prije 2. travnja:

– uništeno spaljivanjem pod službenim nadzorom na odgovarajućem mjestu, ili

– premješteno pod službenim nadzorom:

– do pogona za preradu na usitnjavanje i upotrebu unutar tog pogona, ili

– do pogona za industrijsku preradu u kojem se koristi kao ogrjevno drvo, ili

– do pogona za preradu gdje se drvo:

– toplinski tretira tako da se u sredini drva postigne temperatura od najmanje 56 °C u trajanju od 30 minuta, ili

– usitni i fumigira kako bi se uništila živa borova nematoda;

ii) dobiveno od stabala koja nisu navedena u točki 2. b) i), mora biti službeno testirano na prisutnost borove nematode i Monochamus spp.; ako se potvrdi prisutnost borove nematode ili Monochamus spp., primjenjuju se odredbe navedene u točki 2. b) i); ako se ne potvrdi prisutnost borove nematode ili Monochamus spp., drvo se može pod službenim nadzorom premjestiti do pogona za preradu radi daljnje upotrebe kao građevinsko drvo, ili se iznimno premješta pod službenim nadzorom na područje koje nije demarkirano do ovlaštenih prerađivačkih pogona prijavljenih Europskoj komisiji, gdje će se drvo ili iverje dobiveno od tog drva između 1. studenog i 1. travnja:

– kad se radi o iverju, upotrijebiti u industrijske svrhe u ovlaštenom prerađivačkom pogonu, ili

– kad se radi o drvu:

– toplinski tretirati tako da se sredini drva postigne temperatura od najmanje 56 °C u trajanju od 30 minuta. Daljnje premještanje tako toplinski tretiranog drva dopušteno je kad ga prati biljna putovnica, ili

– usitniti i fumigirati kako bi se uništila živa borova nematoda. Daljnje premještanje tako fumigiranog drva dopušteno je kad ga prati biljna putovnica, ili

– usitniti i upotrijebiti u industrijske svrhe u tom pogonu, ili

– premjestiti pod službenim nadzorom do pogona gdje se drvo:

– toplinski tretira tako da se u sredini drva postigne temperatura od najmanje 56 °C u trajanju od 30 minuta, ili

– usitnjava i fumigira kako bi se uništila živa borova nematoda, ili

– usitnjava i upotrebljava u industrijske svrhe;

c) u razdoblju od 2. travnja do 31. listopada osjetljivo drvo u obliku oblog ili piljenog drva, s korom ili bez nje, uključujući i ono koje nije zadržalo svoju prirodnu oblu površinu:

i) dobiveno od stabala za koja je potvrđena zaraza borovom nematodom, ili koja se nalaze na područjima u kojima se provodi iskorjenjivanje, ili koja pokazuju znakove slabe vitalnosti, mora biti:

– odmah uništeno spaljivanjem pod službenim nadzorom na odgovarajućim mjestima, ili

– odmah okorano na odgovarajućim mjestima izvan šume nakon čega se premješta pod službenim nadzorom do mjesta skladištenja gdje se drvo tretira odgovarajućim insekticidom, ili do mjesta koja imaju prikladna i odobrena mokra skladišta, raspoloživa barem u navedenom razdoblju, kako bi se dalje premještalo do pogona za preradu u kojem se odmah:

– usitnjava i upotrebljava u industrijske svrhe, ili

– upotrebljava kao gorivo u tom pogonu, ili

– toplinski tretira tako da se u sredini drva postigne temperatura od najmanje 56 °C u trajanju od 30 minuta, ili

– usitnjava i fumigira kako bi se uništila živa borova nematoda;

ii) dobiveno od stabala koja nisu navedena u točki 2. c) i), mora biti odmah okorano na samom mjestu sječe ili u neposrednoj blizini i nakon toga:

– službeno testirano na prisutnost borove nematode i Monochamus spp.; ako se potvrdi prisutnost borove nematode ili Monochamus spp., primjenjuju se odredbe navedene u točki 2. c) i); ako se ne potvrdi prisutnost borove nematode ili Monochamus spp., drvo se može pod službenim nadzorom premjestiti do pogona za preradu radi daljnje upotrebe kao građevinsko drvo, ili

– premjestiti pod službenim nadzorom do pogona gdje se drvo:

– usitnjava i upotrebljava u industrijske svrhe, ili

– toplinski tretira tako da se u sredini drva postigne temperatura od najmanje 56 °C u trajanju od 30 minuta, ili

– usitnjava i fumigira kako bi se uništila živa borova nematoda;

d) osjetljiva kora mora biti:

– uništena spaljivanjem ili upotrebljena kao gorivo u pogonu za industrijsku preradu, ili

– toplinski tretirana tako da se postigne minimalna temperatura cijele kore od 56 °C u trajanju od 30 minuta, ili

– fumigirana kako bi se uništila živa borova nematoda;

e) osjetljivo drvo u obliku otpada dobivenog prilikom sječe, pod službenim se nadzorom spaljuje na odgovarajućem mjestu ili usitnjava na komade od najviše 3 cm debljine i širine te ostavlja na tom mjestu:

– u razdoblju od 1. studenog do 1. travnja – u tom razdoblju, ili

– u razdoblju od 2. travnja do 31. listopada – odmah;

f) osjetljivo drvo u obliku otpada dobivenog pri preradi drva odmah se spaljuje na odgovarajućem mjestu pod službenim nadzorom, ili upotrebljava kao ogrjevno drvo u prerađivačkim pogonima ili fumigira kako bi se uništila živa borova nematoda;

g) osjetljivo drvo podrijetlom iz demarkiranih područja u obliku novoizrađenih sanduka za pakiranje, kutija, isključujući kutije koje su u cijelosti izrađene od drva debljine 6 mm i manje, gajbi, bubnjeva za kablove i slične ambalaže, paleta, sandučastih paleta i drugih utovarnih ploča, okvira za palete, potpornog drva, graničnika i nosača, uključujući i ono koje nije zadržalo svoju prirodnu oblu površinu mora biti podvrgnuto jednom od odobrenih postupaka tretiranja navedenih u Prilogu I. Međunarodne norme za fitosanitarne mjere br. 15. (FAO) – »Smjernice za reguliranje drvenog materijala za pakiranje u međunarodnom prometu« i označeno u skladu s Prilogom II. te norme.

[[1](#footnote-29081-1-backlink)] Pravilnikom se preuzimaju odredbe Odluke Komisije 2006/133/EZ od 13. veljače 2006. kojom se zahtijeva od država članica da privremeno poduzmu dodatne mjere za sprječavanje širenja Bursaphelenchus xylophylus (Steiner et Buhrer) Nicle et al. (borove nematode) s obzirom na područja u Portugalu, osim onih za koja je poznato da se u njima štetni organizam nije pojavio, koja je izmijenjena i dopunjena Odlukom Komisije 2008/340/EZ od 25. travnja 2008., Odlukom Komisije 2008/378/EZ od 15. svibnja 2008., Odlukom Komisije 2008/684/EZ od 19. kolovoza 2008., Odlukom Komisije 2008/790/EZ od 7. listopada 2008., Odlukom Komisije 2008/954/EZ od 15. prosinca 2008., Odlukom Komisije 2009/420/EZ od 28. svibnja 2009. i Odlukom Komisije 2009/993/EU od 17. prosinca 2009.

[[2](#footnote-29081-2-backlink)] Pravilnikom se preuzimaju odredbe Direktive Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice

[[3](#footnote-29081-3-backlink)] Zakonom se preuzimaju odredbe Direktive Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice

[[4](#footnote-29081-4-backlink)] Pravilnikom se preuzimaju odredbe Direktive Komisije 92/105/EEZ od 3. prosinca 1992. kojom se utvrđuje stupanj standardizacije biljnih putovnica koje se koriste pri premještanju određenog bilja, biljnih proizvoda i drugih nadziranih predmeta unutar Zajednice i kojom se utvrđuju podrobni postupci u vezi izdavanja takvih biljnih putovnica te uvjeti i podrobni postupci njihove zamjene i odredbe Direktive Komisije 92/90/EEZ od 3. studenog 1992. kojom se utvrđuju obveze kojima podliježu proizvođači i uvoznici bilja, biljnih proizvoda i drugih nadziranih predmeta i kojom se utvrđuju pojedinosti u vezi njihovog upisa

Pravilnik, NN 108/2010-2878